Cassandra

Cassandra oli Briti kuningliku mereväe 6. kergeristlejaeskaadrisse kuulunud kergeristleja, mis hukkus 1918. aasta 6. detsembril Saaremaa lähistel, kuna sõitis otsa meremiinile.Õun, Mati (2015). Laevahukud Läänemerel 20. sajandi sõdades. Grenader.

 Üldkirjeldus 
Cassandra oli C-tüüpi laev, mis lasti vette 1916. aasta novembris, kuid valmis lõplikult 1917. aasta juunis. Ristleja kuulus Caledoni alatüüpi ja sellel oli sõsarlaev Calypso.

Laeva täisveeväljasurve oli 4950–5150 t, pikkus 137,2 m, laius 14,8 m ja süvis 5 m. Jõuseadmeteks olid auruturbiinid, mis võimaldasid laeval sõita kuni 29 sõlme (54 km/h). Laeval oli rohkelt relvastust, näiteks viis 152 mm, kaks 76 mm ja neli 47 mm kahurit, samuti neli kahetorulist torpeedoaparaati. Pardameeskond koosnes rohkem kui 400 inimesest. 

 Teenistusaastad 
Algselt liitus Cassandra 6. kergeristlejate eskaadriga. 1917. aasta 15. augustil tabas laeva aga õnnetus, kui see Fair Isle’i madalikule sõitis. Sellegipoolest õnnestus ristleja päästa ja juba sama aasta oktoobris osales Cassandra Põhjamerel toimuvas laiaulatuslikus operatsioonis koos 30 ristleja ja 54 hävitajaga.Halpern, Paul (1994). A Naval History of World War I. London: UCL Press.

 Hukkumine 
1918. aasta 6. detsembril järgnes Cassandra Briti laevastiku admiralilaevale, kuid sõitis 42 km kaugusel Saaremaast otsa esimese maailmasõja aegsele miinile. Plahvatus tekitas laeva masinaruumi kohale suure augu, kust hakkas vesi sisse voolama. Cassandra peatus ja ristleja kaptenleitnant E. C. Kennedy andis meeskonnale käsu vajuvalt laevalt lahkuda. Laevale järgnes Briti hävitaja Westminster, mis jõudis pardale võtta 14 meest, enne kui pidi tugevate lainete tõttu ristlejast eemalduma. Hävitaja Vendetta päästis aga üle 400 inimese. Inimohvreid oli kokku 11. Peale evakueerimist murdus laeva kere plahvatuse kohapealt pooleks, mõlemad osad vajusid ligi 90 m sügavale mere põhja.

 Vrakk 
2010. aasta augustis teatasid Eesti merevägi ja Eesti Meremuuseum, et miinijahtija Ugandi leidis Cassandra 60–100 m sügavuselt veest Saaremaa lähistelt.

 Viited 
Kategooria:Suurbritannia sõjalaevad